89. ΒΑΣΙΛΙΚΟΝ ΔΙΑΤΑΓΜΑ υπ’ αριθ 41 της 9/20 Ιαν. 1970 (ΦΕΚ Α΄ 12) Περί εισπράξεως δι’ αποδεικτικού πληρωμής του Δημοσίου Ταμείου των υπό της παρ. 34, εδάφ α΄, β΄ και δ΄ του άρθρ. 21 του Κώδικος Χαρτοσήμου, ως ισχύει σήμερον , προβλεπομένων τελών χαρτοσήμου. Έχοντες υπ’ όψιν :1)Την διάταξιν της παρ. 6 του άρθρ. 15 του Νόμ. 2246/1952, «περί τροποποιήσεως και συμπληρώσεως των διατάξεων περί τελών χαρτοσήμου και άλλων τινών φορολογικών διατάξεων», 2)την ανάγκην απλουστεύσεως και διασφαλίσεως της διαδικασίας σημάνσεως των αδειών ικανότητος οδηγού αυτοκινήτου κλπ. και 3)την υπ’ αριθ. 1052/69 γνωμοδότησιν του Συμβουλίου της Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-.Από της ισχύος του παρόντος τα υπό της παρ. 34 (εδάφ. α΄, β΄ και δ΄) του άρθρ. 21 του Κώδικος Χαρτοσήμου, ως ισχύει σήμερον, προβλεπόμενα τέλη χαρτοσήμου του διπλώματος οδηγού αυτοκινήτου, άτινα νυν ανέρχονται: α)εις δραχ. 50, δια το επαγγελματικόν, β)εις δραχ. 250, δια το ερασιτεχνικόν και  γ)εις δραχ. 50, δια το του δικύκλου ή τρικύκλου αυτοκινήτου εν γένει, εισπράττονται δι’ αποδεικτικού πληρωμής του Δημοσίου Ταμείου. 2.Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. Εις το αυτόν επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 